Indiese kos bestaan grotendeels uit speserye.
As dit kom by garam masala maak dan word elke spesery in sy heel vorm apart een vir een gerooster in ‘n baie warm pan.
Die speserye se geure kom van vlugtige olies en dus omdat dit olies bevat kan dit baie maklik brand en 'n bitter smaak na laat.
Die masala kan as ‘n invryf sout gebruik word of as ‘n kerrie mengsel vir kerrie disse.
Gooi dit by jou tuisgemaakte blatjangs.
Jy kan self besluit hoe sterk jy dit wil hê. Die chillies wat gebruik word is gedroogde rooi chillies. Ek het by my indiese vriendin geleeer die chillie word met die stingel op ‘n draad rak in die son gedroog.
Dan word die stingel verwyder en die chillie word met pit en al opgekap.
Ek gee die indiese naam agter aan elke bestanddeel.
Soms is dit nie op die rak en dan moet jy dit by ‘n spesery winkel aankoop dan het mens die name nodig.
250 g vars knoffel - fyn gedruk
500 g vars gemmer
3 el fennegriek / fenucreek / fethi
4 el koljander saad / coriander / cilantro / dhania
2 el komyn saad / cumin/ jeera
2 el kardamom peule / cardamom pods / elchi
10 el rooi chillies - gedroog met pitte en baie fyn met hand opgekap - proe soos jy aangaan vir die sterkte
2 kaneel stokkies - gebreek / cinnamon
100 ml medium growwe sout
1. Rooster die volgende sade elkeen apart, nie saam nie.
Maak ‘n pan warm en plaas eers die koljander daar in en rooster totdat jy dit begin ruik, kantel die pan in die rondte sodat die koljander eweredig rooster.
Doen dit ook met die komyn saad en kardamom sade - die saadjies moet uit die peule gehaal word en net die sade word gerooster, die dop word weg gegooi.
2. Die gemmer word geskil en dan met vleis hammer of koekroller geslaan om die vesels sag te maak en word dan met ‘n mes eers in kleiner stukke gesny en dan met voedsel verwerker heeltemal fyn gekap.
Onthou as jy die gemmerwortel nie kap nie en in klein wieletjies sny gaan dit draderig wees as dit fyn gekap word in die verwerker.
3. Maal die fennegriek, koljander, komyn, cardamom en kaneel stokkies in ‘n koffie of spesery meule fyn.
4. Meng al die bestanddele saam en bewaar in ‘n lugdigte houer in die yskas.
Kan gevries word vir 6 maande in lugdigte houer
SAAMGESTEL DEUR: Annelien Pienaar en Naceema Patel (2009).